b'\n_START_ARTICLE_\nPrivatusis kapitalas\n_START_PARAGRAPH_\nPrivatusis kapitalas (angl. Private equity) \xe2\x80\x93 pla\xc4\x8di\xc4\x85ja prasme priva\xc4\x8diu kapitalu vadinami nuosavyb\xc4\x97s vertybiniai popieriai, kuriais n\xc4\x97ra prekiaujama vertybini\xc5\xb3 popieri\xc5\xb3 rinkoje. Ta\xc4\x8diau \xc5\xa1iuo metu privataus kapitalo terminu da\xc5\xbeniausiai vadinami du tarpusavyje daugiau ar ma\xc5\xbeiau susij\xc4\x99 verslai. Vieno j\xc5\xb3, rizikos kapitalo (angl. venture capital), atstovai finansuoja ma\xc5\xbeas bendroves, pradedan\xc4\x8dias savo versl\xc4\x85, da\xc5\xbenai informacini\xc5\xb3 technologij\xc5\xb3 ar kitoje spar\xc4\x8diau augan\xc4\x8dioje srityje. Antrojo, svertinio i\xc5\xa1pirkimo (angl. Leveraged Buyout, LBO) verslo, atstovai \xc4\xafsigyja jau veikian\xc4\x8di\xc5\xb3 bendrovi\xc5\xb3, turin\xc4\x8di\xc5\xb3 stabilius pinig\xc5\xb3 srautus._NEWLINE_Privataus kapitalo investicijos daromos reliatyviai trumpam laikotarpiui \xe2\x80\x93 planuojant \xe2\x80\x9ei\xc5\xa1\xc4\x97jim\xc4\x85\xe2\x80\x9c i\xc5\xa1 \xc4\xafmon\xc4\x97s po 3\xe2\x80\x938 met\xc5\xb3. D\xc4\x97l tokio savo pob\xc5\xabd\xc5\xbeio privataus kapitalo fondai suaktyvina \xc4\xafmoni\xc5\xb3 \xc4\xafsigijim\xc5\xb3 ir pardavim\xc5\xb3 rink\xc4\x85. Da\xc5\xbeniausiai bendrov\xc4\x99 \xc4\xafsigij\xc4\x99 privataus kapitalo fondai j\xc4\x85 restrukt\xc5\xabrizuoja, pertvarko \xe2\x80\x93 parduoda nereikaling\xc4\x85 turt\xc4\x85, atskiria nepagrindinius verslus, o gautas l\xc4\x97\xc5\xa1as panaudoja \xc4\xafmonei \xc4\xafsigyti pasiskolintoms l\xc4\x97\xc5\xa1oms gr\xc4\x85\xc5\xbeinti. Da\xc5\xbenai privataus kapitalo fondai kartu atsiveda samdytus specialistus, kurie prisideda prie \xc4\xafsigytos \xc4\xafmon\xc4\x97s valdymo ir veiklos vystymo._NEWLINE_Kita vertus, investicini\xc5\xb3 fond\xc5\xb3 strukt\xc5\xabros (ypa\xc4\x8d vadinam\xc5\xb3j\xc5\xb3 rizikos kapitalo fond\xc5\xb3), duodan\xc4\x8dios ne tik finans\xc5\xb3, bet ir vadybin\xc4\xaf potencial\xc4\x85, gali b\xc5\xabti kaip alternatyvos bank\xc5\xb3 finansavimui. Kartu su finansiniu investuotoju savininkas dalijasi ir valdym\xc4\x85, ir, ai\xc5\xa1ku, peln\xc4\x85 \xe2\x80\x93 toks modelis ypa\xc4\x8d aktualus vidutiniam verslui. Tai vienas i\xc5\xa1 rizikos valdymo mechanizm\xc5\xb3. Da\xc5\xbenai finansiniai investuotojai padeda sud\xc4\x97lioti strategij\xc4\x85, padidina verslo na\xc5\xa1um\xc4\x85, mat ateina \xc4\xaf kompanij\xc4\x85 tur\xc4\x97dami savo \xc5\xbeini\xc5\xb3 ir patirties, kaip t\xc4\x85 padaryti. Be to, i\xc5\xa1eidamos sugeba padidinti verslo vert\xc4\x99, rasti investuotoj\xc5\xb3. Savo ruo\xc5\xbetu investuotojai \xc4\xaf \xc4\xafmon\xc4\x99, kurioje kelet\xc4\x85 met\xc5\xb3 buvo rimtas privataus kapitalo fondas, \xc5\xbei\xc5\xabri kaip \xc4\xaf solidesn\xc4\x99. Tai kaip ir papildoma garantija investuotojui.'